- LOH ENH ÊDIP
- <
- 39
- >

39
Eo mangai pajàu...
1 Wì yŏc brai nget, gòh yrùng, gòh ngùi đòeq broq ƀài eo hu caxùnh jò patìh tanòe hadròeh, xam eo hadròeh ka Arôn, wop qmang ka bàu Chuaq Jêhowa khoe tanap ka Môise.
Êphot
2 Qmang aih wì broq êphot xi wang, brai nget, gòh yrùng, gòh ngùi, hloe xi bai lan habuàt. 3 Wì tùq ka ratang wang capiac, èh kat loh tang hadrang caxi brai achêh pajùm ti caxi brai nget, gòh yrùng gòh ngùi xam brai lan habuàt, broq qmòe ka dìq jaq lem.
4 Wì jìp baiq hadrang xi atanh bac jang plêh ka êphot, jìp ajang baiq toq mùm qnhèq da êphot. 5 Xi atanh đòeq kàt êphot, enh ƀè gùng jah atênh ka lem qmang ka êphot, xi atanh xìa pajùm moeq ka chac êphot, atênh enh brai hnhuc hnhiac, brai nget, gòh yrùng, gòh ngùi, xam caxi brai lan habuàt, wop tìah ka bàu Chuaq Jêhowa khoe thê Môise. 6 Wì pacap qmùt ta khuàn wang ƀài pliang ngŏc nget, i achìh yiniq ƀài xinoe Isorali, tìah ka wì ma pùng achìh ta ngè pateo. 7 Wì pacap đòeq ƀài hmo ngŏc aih ta xi atanh plêh êphot hu broq hmo ngŏc đòeq bahmàng hlài trùh mangai Isorali, wop qmang ka bàu Chuaq Jêhowa khoe tanap thê Môise.
Capiac bac jang rada
8 Wì hanoh broq qmòe ka geo lem capiac bac ajang rada, troeq wì ma broq êphot: broq xi wang, brai nget, gòh yrùng, gòh ngùi, hloe xam bai lan habuàt. 9 Capiac kô jìp cajùh baiq, hìn buàng, dang yôh moeq hada, dang gat moeq hada. 10 Wì pacap qmùt ta aih pôn brong hmo ngŏc: brong baxèm, i moeq pliang ngŏc mainao, i moeq pliang ngŏc gòh, xam moeq pliang hmu ngŏc nget. 11 brong ma baiq, ngŏc cam that, ngŏc lam ƀìuh, ngŏc kim kuàng. 12 Brong ma piq: ngŏc gòh drinh, ngŏc mainao mŏng, xam ngŏc hmo lang gòh drinh; 13 brong pôn, hmu ngŏc nget hliang, ngŏc mainao gòh, ngŏc hmu lang. Ƀài hmu ngŏc kô dìq jah pacap qmùt ta nin xi wang. 14 Ƀài ngŏc kô dìq dŏng aih mòeq jàt baiq pliang, taƀoe tiaq yiniq ƀài kon calô da Isorali. Rìm pliang hmu ngŏc i pùng achìh mòeq toq yiniq, oe taqne mòeq jàt baiq xinoe Isorali troeq wì pùng achìh ngè đòeq pateo.
15 Khoe aih, ta capiac bac rada wì broq ƀài caxi chìang xi wang lem. Atênh haq tìah ka ƀài hadrang caxi. 16 Hanoh broq baiq toq glêh xam baiq toq gwiang xi wang, đòeq baiq toq gwiang aih ajang baiq toq mùm agàu capiac bac rada. 17 Èh kàt baiq hadrang caxi chìang wang mùt ta baiq toq gwiang aih. 18 Khoe èh qmùt baiq hadrang caxi chìang wang aih mùt ajang glêh nòe plêh da êphot, oe enh ngèa ka rada. 19 Wì broq tam baiq toq gwiang wang qnoeq hòm đòeq ajang baiq toq mùm qneq da capiac bac rada, oe enh dalam da êphot. 20 Wì hanoh broq tam baiq toq gwiang wang qnoeq hòm đòeq ẹnh qneq da baiq hadrang caxi plêh êphot, oe ƀè ngèa, gìt trong caxi brai enh qnhèq caxi plêh khoe jah atênh qmòe ka rabiaq da êphot. 21 Wì yŏc mòeq hadrang caxi nget, kàt baiq toq gwiang da capiac bac rada qmùt ta baiq toq gwiang da êphot, dôq haq jah hatop ta caxi ƀac đòeq ùh hìaq taclìh, wop qmang ka bàu Chuaq Jêhowa khoe tanap thê Môise. 22 Wì hanoh broq eo yôh ka êphot dìq xi bai nget, aih la bìac da mangai thòq. 23 Ranŏng đòeq qmùt gàu oe trong qne eo, i gap dudan dôq ùh hìaq hyah. 24 Jang haqmai eo wì broq plì lìuq xi brai lan habuàt brai nget, gòh ngùi, gòh yrùng; 25 broq tam clinh ninh qyoh xi wang lem, taqmac taqne baiq toq plì lìuq, dudan roc haqmai eo; 26 hi moeq toq plì lìuq, aih hi i moeq toq clinh ninh qyoh, dudan tiaq haqmai eo yôh taqmàn enh gùng ka Arôn caxùnh jò patìh, wop tìah ka bàu Chuaq Jêhowa khoe tanap ka Môise.
27 Wì hadai jìp eo yôh đòeq caxùnh enh dalam xi bai lam habuàt, ka Arôn xam ƀài kon haq;
28 Hloe xam mù kàt gàu, ngè anì ta mù aih, xam cwàn xalŏng enh dalam, dìq xi brai lan habuàt; 29 xam mù kàt caqnam xi brai lan habuàt, brai nget, gòh grùng, gòh ngùi, aih la bìac da thòq atênh, wop qmang ka bàu Chuaq Jêhowa khoe tanap thê Môise.
30 Wì hanoh yŏc wang capiac lem broq chèang lèang hadròeh, pùng achìh ta-aih qmang ka wì pùng achìh ngè pateo hadro, qmang kô: Hadròeh ka Chuaq Jêhowa! 31 Khoe aih yŏc mòeq hadrang caxi brai nget kàt ta mù kui gàu, wop qmang ka bàu Chuaq Jêhowa khoe tanap thê Môise.
32 Qmang aih, ƀài yiniq broq da hnim kùh waiq đò, aih la traiq taglàm, khoe jah gêh. Mangai Isorali broq wop qmang ka bàu Chuaq Jêhowa khoe tanap thê Môise.
33 Wì aràng hnim kùh waiq đò trùh ka Môise: Traiq xam ƀài ngè khop khip da traiq, long tanàp, long ban, long pang, jrang xam jo jrang; 34 Blah đòeq po dìq broq xi akia trìu calô nhum gòh, blah đòeq po broq xi akia bubi xam ƀài akia ma ratang habuàt 35 Hom tajao xam long tanòng, hloe xam calàp baxon yiniq lui; 36 prang xam ngè rakhop rakhip xam ƀênh hadroèh; 37 Jo đen xi wang lem, xam ƀài đen đòeq mòeq brong ka dahren, ƀài ngè khop khip da haq hloe xam dàu bùh. 38 prang tadreo xi wang, dàu xùt, ngè xua thùm, bai prình qmang traiq 39 Prang tadreo xi đùng xam cađap xi đùng, long tanòng, ƀài ngè khop khip da prang tadreo xam thùng kàn i jènh, 40 Ƀaì bai prình da hamlang, jo jrang, bai prình da qmang hamlang, caxi, long tanàp, xam dìq dŏng ngè khop khip trong patìh dèch ramènh da hnim kùh waiq đò; 41 eo ramènh đòeq patìh tanòe hadròeh, eo hadròeh ka Arôn, mangai pajàu kàn, xam eo da ƀài kon calô da haq đòeq broq pajàu ramènh.
42 Mangai Isorali broq rìm yiniq kô wop qmang ka bàu Chuaq Jêhowa khoe tanap thê Môise. 43 Môise ti ngan ƀài yiniq broq, hnoq dìq broq tiaq wop qmang ka bàu Chuaq Jêhowa tanap thê; khoe aih Môise waiq xôq ramot am ka wì haq.

- LOH ENH ÊDIP
- <
- 39
- >

© 2024 Baq Thi